આ બાબતે માહિતી આપતાં બસ-સ્ટૉપ પાસે ઊભી રહેલી મોનિકા દેસાઈ નામની બસની રાહ જોઈ રહેલી પ્રવાસી યુવતીએ મિડ-ડે LOCALને કહ્યું હતું કે ‘મુલુંડ-ઈસ્ટના સ્ટેશન-રોડ પાસે લોકોની અવરજવર વધુ રહે છે. આવી ગીચ વસ્તીમાં ફેરિયાઓનો ધંધો સારો ચાલે છે, પણ હવે તો અહીંના ફેરિયાઓએ ત્રાસ કરી મૂક્યો છે. તેઓએ બસ-સ્ટૉપ સુધી કબજો કરી લીધો છે. ક્યારેક તો બસ-સ્ટૉપ પાસે બસ ઊભી રહે એ જગ્યા સુધી ફેરિયાઓ બેસી જાય છે. આવી તકલીફ ક્યાં સુધી સહેવાની? સુધરાઈના માણસો સાથે આ ફેરિયાઓની સાઠગાંઠ હોય છે જેથી જ્યારે સુધરાઈની ગાડી આવે ત્યારે સુધરાઈના માણસો અહીં ફેરિયાઓને સંદેશ આપી દે છે અને જેવી સુધરાઈની ગાડી સ્ટેશન પાસે પહોંચે એ પહેલાં તો તેઓ પોતાનો સામાન લઈને છૂ જાય છે. જેવી ગાડી જાય કે તરત પાછા સામાન લઈને બેસી જાય છે. શરમ આવવી જોઈએ સુધરાઈના આવા બેપરવાહ કર્મચારીઓને.’